Skoor verwerp Gautengse verslae oor konsultante – praag.co.za — 20 jaar jonk!
Skoor verwerp Gautengse verslae oor konsultante
Senior amptenare van die Gautengse Tesourie en Departement van Finansies is deur die provinsiale Staande Komitee oor Openbare Rekeninge die trekpas gegee en aangesê om meer aanvaarbare werk in te dien, het RSG berig.
Die amptenare is in die sop omdat hulle nie behoorlike skriftelike antwoorde op die komitee se vrae verskaf het nie.
Hulle het in die Johannesburgse Wetgewer verskyn om te reageer op die Ouditeur-Generaal se vrae oor die gebruik van konsultante in verskeie provinsiale departemente.
Lede van Skoor het hulle kommer uitgespreek oor die swak standaard van die skriftelike antwoorde. Die amptenare het meer as 'n maand gehad om die antwoorde te formuleer.
'n Skoor-lid, Glenda Steyn sê dit was skokkend en dat sy nie oortuig is daarvan dat die handtekening van die LUR vir Finansies, Barbara Creecy op die dokumente outentiek is nie.
Skrywer praagGepubliseer op 29 Augustus 2014 Kategorieë Nuus, SakeSleutelwoord Barbara Creecy, Gautengse Tesourie en Departement van Finansies, konsultante, ouditeur-generaal, skoor, Staande Komitee oor Openbare Rekeninge